蜀阜精廬無風自凉方欣然出戶見竹雞將雛砌外
作者：錢時
朝代：宋

paragraphs: 薝蔔浄如洗，蒼筤清且深。
依巖自幽潤，況無日影侵。
亭午一升階，忽若投凌陰。
涼氣颯以入，肅肅生衣襟。
大火浮炎埃，虛堂抱雲林。
安得冰霜顔，聽我山中吟。
盤桓去未忍，砌外行山禽。
一母將四雛，出沒叢草陰。
我非有馴德，渠自無機心。
欣然歸北窗，載弄南風琴。